การเลือกตั้งนอกราชอาณาจักร เริ่มพรุ่งนี้ กกต.ไม่กังวลบัตรปลอม เพราะมีระบบตรวจสอบ
นายแสวง บุญมี เลขาธิการคณะกรรมการการเลือดตั้ง (กกต.) กล่าวถึงการเตรียมความพร้อมการจัดการเลือกตั้งว่า การดำเนินการยังคงเป็นไปตามแผนที่วางไว้ ทั้งวันเลือกตั้ง 14 พ.ค. หรือวันเลือกตั้งล่วงหน้า 7 พ.ค. รวมถึงวันเลือกตั้งนอกราชอาณาจักรที่จะเกิดขึ้นที่สถานทูต หรือสถานกงสุลของแต่ละประเทศ ระหว่างวันที่ 25 เม.ย. – 5 พ.ค.นี้ โดยนำปัญหาจากการเลือกตั้งนอกราชอาณาจักรปี 2562 มาปรับใช้ เพื่อให้การเลือกตั้งครั้งนี้เป็นไปด้วยความเรียบร้อย กกต. ไปรษณีย์ กรมการกงสุล การท่าอากาศยานและการบินไทย จะร่วมมือกัน จะทำให้บัตรเลือกตั้งทุกใบมาทันนับคะแนนในวันที่ 14 พ.ค. โดยจะส่งกลับมาไทยและส่งไปยังเขตเลือกตั้งทั้ง 400 เขต ภายในวันที่ 9 พ.ค. และพรุ่งนี้(25 เม.ย.) ประเทศแรกที่จะเริ่มเลือกตั้ง ซึ่งแล้วแต่สถานทูตและสถานกงสุลจะเป็นผู้กำหนด จะมีปัญหาอยู่บ้างที่ทวีปแอฟริกาใต้ ประเทศซูดาน มีภาวะสงครามกลางเมืองที่ได้รับแจ้งจากกระทรวงการต่างประเทศ โดยจะดูแลคนไทยที่อยู่ในประเทศซูดาน รวมทั้งการบริหารจัดการเลือกตั้งนอกราชอาณาจักรเฉพาะประเทศนี้นายแสวง กล่าวว่า กระบวนการขนส่ง จัดเก็บบัตรเลือกตั้งนอกราชอาณาจักรที่จะมา ทั้งทางถุงเมล ทางการทูต และเจ้าหน้าที่สถานทูตนำมาส่งเองกับมือ เมื่อนำมาถึงจะกระจายไปยัง 400 เขต ที่ประชาชนเป็นผู้มีสิทธิเลือกตั้งในเขตนั้นๆ โดยจะเก็บไว้ในที่ปลอดภัยและนำมานับพร้อมกันในวันที่ 14 พ.ค. ส่วนเหตุผลการเปิดเผยสีบัตรเลือกตั้งแบบบัญชีรายชื่อบัตรสีเขียวและบัตรเขตเลือกตั้งเป็นสีม่วง ก็เป็นการเปิดเผยเหมือนทุกครั้ง แต่ครั้งนี้เร็วขึ้น โดยมั่นใจระบบความปลอดภัยป้องกันการปลอมแปลงบัตร เพราะเป็นกระดาษพิเศษ และมีระบบการตรวจสอบความมั่นคง 3 จุดพิเศษในบัตร ที่ไม่มีใครทราบ จึงเชื่อว่า จะไม่มีใครทำบัตรเลียนแบบได้ และ กกต. สามารถตรวจสอบได้ จึงไม่กังวลแต่อย่างใด